काशी की दिवाली : साल में सिर्फ चार दिन मिलता है मां का खजाना, स्वर्णमयी प्रतिमा के होते हैं दर्शन  
काशी में धनतेरस से अन्नकूट तक के चार दिन बेहद खास
श्रद्धालुओं को खजाने के रूप में मिलता है सिक्का
स्वर्णमयी मां अन्नपूर्णा की प्रतिमा कमलासन पर विराजमान
अलौकिक आभा से युक्त स्वर्णमयी मां अन्नपूर्णा की प्रतिमा कमलासन पर विराजमान हैं और रजत शिल्प में ढले भगवान शिव की झोली में भिक्षा का दान दे रही हैं.  मां की प्रतिमा के दांई तरफ माता लक्ष्मी और बाईं तरफ भूदेवी का स्वर्ण विग्रह है. माता अन्नपूर्णा का यह अलौकिक दरबार सिर्फ साल में चार दिन ही आम लोगों के दर्शन के लिए खुलता है.
कहा जाता है कि काशी में मां अन्नपूर्णा हर किसी का पेट भरती हैं. यहां कोई भूखा नहीं रहता है. स्वयं भगवान शंकर भी इनसे भिक्षा प्राप्त करते हैं.  
साल 1775 में काशी विश्वनाथ मंदिर का निर्माण शुरू हुआ तब मंदिर के बगल में देवी अन्नपूर्णा का मंदिर था. मां की स्वर्णमयी प्रतिमा का उल्लेख भीष्म पुराण के साथ दूसरे अन्य ग्रंथों में मिलता है.